Паулу Коелю

Паулу Коелю () е известен бразилски писател.

Биография 
Роден е на 24 август 1947 г. в Рио де Жанейро в семейството на Алисия Коелю, ревностна католичка, и Педру Коелю, изтъкнат инженер. Посещава местно училище, където развива любов към поезията и писането. Родителите му не одобряват влеченията на сина си и той постепенно се отдалечава от тях, развивайки бунтарски дух. Родителите му възприемат погрешно непостоянното поведение на сина си и на три пъти го изпращат в клиника за душевно болни, където той претърпява различни терапии, включително електрошокова.

Посещава училище по право в Рио де Жанейро, но го напуска през 1970 г. Започва да се движи в средите на хипита и свободомислещи хора и пише статии, проповядващи свобода. През 1972 г. се захваща с писане на текстове на песни, които му носят добри печалби. През 1974 г. е арестуван за кратко заради поезията си, в която бразилската диктатура вижда заплаха. След тези неприятни преживявания Паулу Коелю започва работа в звукозаписна компания и няколко години по-късно заема поста художествен директор в CBS, но през 1978 г. изненадващо е уволнен.

Година след това се среща със старата си позната Кристина, за която по-късно се оженва, и двамата започват да пътешестват из Европа. Там той се връща към католическата вяра и през 1986 г. Коелю извървява Пътя на Сантяго, старинен маршрут между Франция и Испания, дълъг приблизително 800 km. По него поклонници стигат до испанския град Сантяго де Компостела, където се съхраняват мощите на св. апостол Яков Зеведеев, който на испански се нарича Сантяго и е покровител на Испания. След това събитие той намира сили да напише първата си книга – „Дневникът на един маг“ („O Diário de um Mago“), където описва преживяното.

През 1988 г. Паулу Коелю издава „Алхимикът“, която има небивал за бразилски писател успех и 14 години по-късно е обявена за най-продаваната книга, написана на португалски език, за всички времена.

През следващите години Паулу Коелю продава над 50 милиона копия от книгите си, преведени на 56 езика, в 150 страни. Получава множество литературни награди, включително престижната International IMPAC Dublin Literary Award за „Вероника решава да умре“.

Коелю е най-продаваният чуждестранен писател в България в началото на 21 век.

Писателят живее с жена си Кристина в Рио де Жанейро и в Тарб, Франция.

Библиография 
 1987 Дневникът на един маг, (O Diário de um Mago), изд.: Издателство „Обсидиан", София (2006), прев. Вера Киркова
 1988 Алхимикът (O Alquimista)
 1990 Брида (Brida), изд.: Издателство „Обсидиан", София (2008), прев. Вера Киркова
 1991 O Dom Supremo
 1992 Валкириите (As Valkírias)
 1994 Мактуб (Maktub), изд.: Издателство „Обсидиан", София (2010), прев. Вера Киркова
 1994 Край река Пиедра седнах и заплаках (Na margem do rio Piedra eu sentei e chorei)
 1996 Петата планина (O Monte Cinco)
 1997 Cartas de Amor do Profeta
 1997 Воинът на светлината: Наръчник (Manual do Guerreiro da Luz)
 1998 Вероника решава да умре (Veronika decide morrer)
 1999 Palavras essenciais
 2000 Демонът и сеньорита Прим (O Demônio e a Srta. Prym)
 2001 Истории за Деца, Родители и Прародители (Histórias para pais, filhos e netos)
 2003 Единайсет минути (Onze Minutos) и „O Gênio e as Rosas“
 2004 O Gênio e as Rosas
 2005 Захир (O Zahir)
 2006 Бъди като течащата река (Ser como um rio que flui)
 2007 Вещицата от Портобело (A bruxa de Portobello), изд.: Издателство „Обсидиан", София (2007), прев. Вера Киркова
 2008 Победителят е сам (O Vencedor está Só), изд.: Издателство „Обсидиан", София (2009), прев. Вера Киркова
 2011 Алеф (O Aleph), изд.: Издателство „Обсидиан", София (2011), прев. Вера Киркова
 2012 Ръкописът, намерен в Акра (Manuscrito Encontrado em Accra), изд.: Издателство „Обсидиан", София (2012), прев. Вера Киркова
 2014 Изневяра (Adultério), изд.: Издателство „Обсидиан", София (2014), прев. Вера Киркова
 2016 Шпионката (A espiã), изд.: Издателство „Обсидиан", София (2016), прев. Вера Киркова
 2018 Хипи (Hippie), изд.: Издателство „Обсидиан", София (2018), прев. Вера Киркова

Външни препратки 

  Официален сайт
 

Бразилски романисти
Писатели на еротична литература
Бразилски поети
Бразилски блогъри
Мистици
Носители на ордена на Почетния легион
Родени в Рио де Жанейро